text: Millimeter-retfærdighed 
  03 februar 2012 kl. 17.15
  Ægtepar har ført sag om kanten i en køkkenplade både i Retten i Sønderborg og i Vestre Landsret.
  Enhver, der har købt eller set et nyt køkken med underlimet vask, ved, at der er en tynd kant omkring vasken - nemlig tykkelsen af det laminat, som køkkenpladen er beklædt med.
  Men det ville et ægtepar fra Sønderborg ikke acceptere, og de ville derfor ikke betale de 12.000 kroner, som deres bordplade med underlimet vask kostede.
  
  Dyre millimeter
  De mente, at de var blevet lovet, at der ikke ville være nogen som helst kant mellem plade og vask. Men de kommer til at betale.
  Både Retten i Sønderborg og Vestre Landsret siger nemlig, at kanten på mellem 0,8 og 1,0 millimeter er helt ubetydelig, og at køkkenbordpladen i øvrigt er leveret uden fejl.
  Retssagen koster ægteparret 7000 kroner i sagsomkostninger oven i de 12.000 kroner, som køkkenfirmaet skal have.
  